Document ID: /roh_data/filtered/fineweb-2-filterrobots_roh.jsonl.gz/41048

Cilgia Nuotclà arriva di per di cun la posta da Sent a Scuol per ir a lavurar en l’ufficina protegida Buttega. Qua vegnan fatgs da tuttas sorts products. Gist en il temp pli fraid l’enviern èn ils «pizaföchs» per far fieu en pigna u platta in hit da vendita.
Profi da «la memoria»
Accumpagnond a Cilgia tras ses mintgadi en la Buttega ma dat en egl, quant impurtant ch’igl è a Cilgia, che ses cumpogns e sias cumpognas enturn ella stettian bain. Ella gida nua ch’ella po – ed ella gioga betg be gugent ma er anc bain «la memoria», memory.
«In bel di» è in cun lavur en la tgira
Sch’ella po lavurar en la Tgira Lischana, è quai in bel ed in bun di per Cilgia Nuotclà. Dus suentermezdis l’emna po ella gidar sco gidantra voluntaria en il Center da sanadad Engiadina Bassa.
Jau lavur fitg gugent. A mai plascha da star tranter ils pazients e lavurar cun els. Guardar, ch’i va bain cun els e ch’i saja adina tut en urden.
Ella porta da baiver, va a spass u gioga cun las persunas attempadas e fa quai uschè bain, ch’ella tutga gia tar il team.
La Buttega – lavurar ed abitar sut in tetg
En la Buttega a Scuol, l’ufficina che tutga tar la fundaziun Movimento, lavuran e vivan passa 12 persunas sur 18 onns. Qua duajan pudair viver e lavurar persunas cun in impediment corporal, spiertal e u psichic uschè autonomamain sco pussibel.
Sia vita, ses mintgadi chattais vus qua – e qua èn er ils purtrets dad Emanuel Nay, Tanja Zentriegen e Bond, Matteo De Pedrini e Pascal Leinenbach.
La seria «Mia vita, mes mintgadi – viver cun impediment»
Nus na discurrin u analisain, nus mussain: En ina seria da tschintg purtrets stattan tschintg persunas cun impediments en il center. Ellas ed els n’èn betg be il tema, ma las protagonistas e protagonists da lur atgnas istorgias.
Nus accumpagnain ad Emanuel Nay, a Tanja Zentriegen cun ses chaun d’assistenza Bond, a Matteo De Pedrini, a Cilgia Nuotclà ed a Pascal Leinenbach tras lur mintgadi a Laax e Turitg, Cuira, Son Gagl, Scuol e tras l’Engiadin’Ota e faschain uschia in toc via ensemen cun ellas ed els.
Nus essan a chasa ed en scola, en il tren ed en il bus, en il Fürstenwald u en la Sinergia, en la Chasa editura u en la bar – simplamain dapertut là, nua che nus tuttas e tuts essan er.